) સુવર્ણકાળ એવો વેદિક કાળ આવે અને અજોડ ગ્રંથો રચાય, ઇસુખ્રિસ્તના મૃત્યુ પછી તરતના દાયકામાં તેના બાર શિષ્યોમાંનો એક થોમસ ધ અપોસ્ટલ આ જમીનમાં કેરળ પ્રદેશમાં આવે અને સાથે ખ્રિસ્તી ધર્મ લેતો આવે જે અનેક યુરોપિયન મિશનરી કરતાં પણ જુનો હોય, આ જ જમીન ઉપર મિડલ ઇસ્ટ પછીની વિશ્વની સૌથી જૂની યહૂદી કોમ્યુનિટીનો વસવાટ થાય, આ જ ધરતી ઉપર આર્યો અને દ્રવિડો સંપીને કે પછી લડી ઝગડીને રહે, મુગલો અને મરાઠાઓ વચ્ચે સદીઓ સુધી યુદ્ધો થયા કરે પણ શિવાજીના લશ્કરમાં મુસ્લિમ અફ્સરો હોય અને અકબર સાવ અલગ નવો ધર્મ સ્થાપવા છતાં દરેક ધર્મના ગુરુઓને સન્માન આપે, સુડતાલીસમાં સ્વતંત્રતા તો મળી પણ પોર્ટુગલ ગોવાને ૧૯૬૧માં મુક્ત કરે અને ફ્રાંસ પણ પોંડીચેરી ઉપર પોતાનો હક બતાવતું રહે, આ જ ધરતી ઉપરથી અનેકાંતવાદના સિદ્ધાંત વાળું જૈનીઝમ પાંગરે, બુદ્ધિઝમ આવે અને જેનો કોઈ જ એક અંતિમ ધર્મગ્રંથ નથી એવો હિંદુ ધર્મ સ્થપાય જેની તો કથાઓ પણ પેઢી દર પેઢી બદલાતી રહેતી હોય, બુદ્ધ, કૃષ્ણ અને મહાવીરની આ ધરતી ઉપર એ દેશ રચાય જેની રાજધાની ઉપર પરદેશી આક્રમણખોર બાદશાહોએ અનેક સદીઓ સુધી રાજ કર્યું હોય, અને આ જમીન ઉપર તે બાદશાહોની આગામી પેઢીઓને વર્તમાન સમયમાં ચાની લારી ચલાવવાના કામ કરવા પડતા હોય, આ ધરતી ઉપર એવો જ દેશ રચાય જ્યાં  આજથી વીસ વર્ષ પહેલાના સ્વાતંત્ર્ય દિવસે વડાપ્રધાન એચ. ડી. દેવગૌડા મુગલોએ બનાવેલા લાલ કિલ્લા પરથી દેશજોગ પ્રવચન આપે હિન્દીમાં, પરંતુ કન્નડ લીપીમાં લખાયેલી સ્ક્રીપ્ટ વાંચીને કારણ કે દેશના વડાપ્રધાનને રાષ્ટ્રભાષા ‘ગણાતી’ હિન્દી ફવતું ન હોય, આ જમીનના રહેવાસીઓએ અંગ્રેજી અને પશ્ચિમી બાબતોનો વિરોધ કર્યો હોય પણ પોતાના દેશની કોઈ રાષ્ટ્રભાષા ન હોય જ્યારે એક રાજ્યની સત્તાવાર ભાષા અંગ્રેજી વર્ષોથી હોય.